SMS-urile explozive care aruncă în aer scena politică

Fosta șefă a PMP a continuat seria acuzațiilor făcute la adresa generalului Florian Coldea, despre care a spus că deține puterea datorită relației cu șefa DNA, Laura Codruța Kovesi.

Povestind despre cum Sebastian Ghiță l-a vizitat la închisoare pe fostul ei soț, Dorin Cocoș, inculpat în dosarul „Microsoft”, Elena Udrea a dezvăluit la TVR un schimb de sms-uri cu deputatul PSD.

„Văd că ești foarte preocupat de ceea ce eventual, ar fi făcut Dorin. Eu nu știu dacă a greșit într-adevăr, dacă a încălcat sau nu legea. Dar îți promit că încerc să aflu adevărul, inclusiv voi încerca să aflu dacă ți-a dat bani și ție, la cerere….așa cum am auzit prin oraș, sau nu și, este doar o bârfă… Evident că voi merge și la Rtv să vorbesc despre aceste lucruri după ce voi avea probe, ori măcar indicii…Sau chiar la DNA. Până atunci te asigur că eu, spre deosebire de tine, nu am nimic de ascuns…Numai bine! „, i-ar fi scris Udrea.

„Îmi pare rău pt Dorin și ce i s-a întâmplat. E un om bun. Nu știu mereu ce se întîmplă la RTV. Nu e ok mes (n.r. – mesajul) tău. Credeam că-mi dai mes de sărbători și să ne liniștim toți și să fim mai buni și mai înțelepți”, i-ar fi răspuns Ghiță.

„Vineri, pe 19 decembrie, am avut o ultimă discuție cu fostul director SRI, George Maior, în care i-am spus că știu de la fostul meu soț că știu că a făcut aceste comisioane pentru domnul Coldea și că nu e corect, și că domnul Coldea a făcut din mine o țintă. A doua zi, domnul Ghiță mi-a transmis că are acordul domnului Coldea să-l viziteze pe Dorin Cocoș”, a povestit Udrea, înainte de a prezenta mesajele dintre ea și Ghiță.